text: Tre brande i landsdelen i nat
  18 oktober 2012 kl. 06.37
  Flere brande er natten til torsdag og i de tidlige morgentimer brudt ud i landsdelen. Ingen mennesker er kommet alvorligt til skade.
  En beboer på en landejendom på Stemmildvej ved Bylderup-Bov blev vækket af en røgalarm, da hele huset var fyldt med røg.
  Branden var opstået i stuen, men brandårsagen er foreløbig ukendt.
  Et stuehus på en ubeboet landejendom på Vamdrupvej i Skodborg udbrændte.
  Branden blev opdaget af en forbipasserende. På det tidspunkt stod flammerne op gennem tagkonstruktionen.
  Brandfolkene havde ikke en chance for at redde ejendommen.
  Torsdag morgen opstod en mindre brand i en ældrebolig i Jernbanegade i Børkop. En lampe væltede og antændte en mindre brand. Beboeren fik en mindre røgforgiftning.
  